Terwyl ’n Curriebeker-eindstryd op Nuweland nog ’n moontlikheid is, benader die Westelike Provinsie Saterdag se halfeindstryd teen die Haaie asof hulle nie weer die geleentheid gaan hê om op hul tuisveld te speel nie.
“Ons het Maandag daaroor gesels. Dis ’n eer vir die spelers. Ons beskou dit as ons laaste wedstryd op Nuweland,” sê Dawie Snyman, die WP se agterlynafrigter.
“Die laaste wedstryd sal vir almal wat dit gaan kyk en daarin speel ’n spesiale herinnering wees. Dis die afsluiting van ’n merkwaardige hoofstuk. Die spelers verteenwoordig nie net die unie nie, maar ook diegene wat voor hulle op Nuweland gespeel het.”
Sou die Leeus die Bulle in Saterdag se eerste halfeindstryd klop en die WP daarna met die Haaie afreken, sal vanjaar se eindstryd op Nuweland wees.
“Dit gaan nie vir ons die wedstryd wen nie, maar dit bied ’n bietjie ekstra motivering, want dis ’n eer en voorreg om die reg te hê om vir ’n laaste keer op daardie veld op te draf.”
Herschel Jantjies, die WP se Springbok-skrumskakel, sê die WP-spelers bemoei hulle nie met permutasies oor waar ’n Curriebeker-eindstryd gespeel kan word nie. Foto: Gallo Images
Volgens die Springbok-skrumskakel Herschel Jantjies word daar nie verder as die wedstryd teen die Haaie gekyk nie.
“Kom ons sê die Leeus wen en ons verloor teen die Haaie, dan is Nuweland in elk geval iets van die verlede. So ons fokus is uitsluitlik daarop om die Haaie te klop en ons is nie gepla oor wat elders gebeur nie,” sê hy.
• Die Stormers en WP speel van aanstaande jaar af hul rugby in die Kaapstad-stadion, wat dan as die DHL-stadion bekend sal staan nadat dié logistieke maatskappy, wat ook die Stormers en Streeptruie borg, die naamregte bekom het.